**Tuss Miklós**

(1938. április 7. –)

Sebész, urológus édesapja, dr. Tuss Miklós 1928-ban a Hungária 6R yacht legénységeként szerepelt Amszterdamban az olimpián. 14 vagy 15 hajót építtetett (O-jollék, a 12-es és 14-es Binnenjollék, a 22-es versenyjollék, 22-es és 30-as cirkálók, 8R yacht).

Ciszterci rend iskolájába járt, majd Eötvös József Gimnáziumba, de a József Attila Gimnáziumban érettségizett. A Műegyetem gépészmérnöki karán, vegyipari gépész szakon szerezte a diplomáját. Dolgozott a Gyár és Gépszerelő Vállalatnál, Mechanikai Műszerek Gyárában, Fővárosi Tanács légszennyezési osztályán, Beloiannisz Híradástechnikai Gyárban, a Videoton fejlesztőrészlegén. 1989-től saját cégében tevékenykedik, vitorlakészítéssel és uszodatechnikával foglalkozik.

15 éves korában Almádiban versenyzett először.

1955-ben Siófokon a Vasasban Kalózzal kezdett versenyezni, és ebben az osztályban lehúzott öt évet. Két váltotthajós versenyen indult, és mindkettőt megnyerte. Időnként Kovács Béla O-jolléjával is versenyzett és futamokat is nyert. Amikor Kovács Béla új Finnt kapott, Miklós megörökölte a korábbi hajóját. A következő évben Fináczy Gyuri – a fiatal titán – is hajóhoz jutott. Attól kezdve egymással edzettek, rengeteget vitorláztak. Kezdetét vette a nagy finnes korszak. Sokkal többet vitorláztak, mint a többiek, így egyre jobb eredményeket ért el.

Két olimpián volt a magyar csapat tagja: München (1972), Fináczy György edzőpartnere, segítője, Moszkvában (1980) Detréék edzője, inkább edzőpartnere.

Finnben három alkalommal – 1961, 1966, 1973 – volt magyar bajnok, e mellett két ezüst- és egy bronzérme is van. Hollandiban nem győzött bajnokságon, de három alkalommal második, kétszer harmadik helyen végezett. Solingban is volt magyar bajnok, és egy ezüst- és két bronzérmet is nyert.

Első alkalommal 1954-ben édesapjával túrázott nagyhajóval. A Vasasban a Kócsaggal (25-ös túrajolle) Fináczy Marci bácsival és Gyuri fiával sokat versenyezett. Indult 15-ös jolléval is. 1957-ben a Nemere II.-vel, 1981-ben a Hárpiával – mint legénység győzött a Kékszalagon. 1989-ben a Hepp nevű Balaton 30-assal abszolút a nyolcadik, az osztályában az első helyen végzett. 1993-ban és 1995-ben a Kékszalagon, majd 1996-ban a tókerülő Fehér Szalagon győzött abszolútban egy 11m OD hajóval, a Manuallal.

Több hajót épített, köztük a korát jócskán megelőző Lopakodót, amellyel a Feltalálok Világkiállításán aranyérmet nyert jármű kategóriában.

Volt szövetségi kapitány, 12 évig elnökségi tag, néhány évig a Nagyhajós Bizottság vezetője.